
הכנסת השמונה  עשרה





נוסח לא מתוקן

מושב שני

פרוטוקול 

מישיבת ועדת הכספים

יום רביעי, כ"ז בסיון התש"ע (9 ביוני 2010), שעה 10:35

סדר היום:

הצעת חוק לתיקון פקודת מס הכנסה (הטבות מס לתושבי ישובים בגולן), התש"ע-2010

הצעתם של חברי הכנסת:

אלי אפללו, רוחמה אברהם בלילא, כרמל שאמה, יריב לוין, מנחם אליעזר מוזס, אברהם דיכטר, ציון פיניאן, דני דנון, רוברט אילטוב, משה (מוץ) מטלון, אורי מקלב,  נסים זאב, גדעון עזרא, מרינה סולודקין, זאב בוים, מיכאל בן-ארי, רחל אדטו, זאב אלקין, אריה ביבי, זאב בילסקי, יוחנן פלסנר, חיים אמסלם, אלכס מילר, אורלי לוי אבקסיס, דוד רותם, ליה שמטוב, חמד עמאר, מירי רגב, אמנון כהן, ישראל חסון, מאיר שטרית, מגלי והבה, חיים כץ, אופיר אקוניס, יעקב אדרי, יואל חסון, יעקב כץ, דוד אזולאי, יצחק וקנין, עתניאל שנלר, שי חרמש, אורי אורבך, אורי אריאל, רוברט טיבייב, אורית זוארץ, יוליה שמאלוב-ברקוביץ, אריה אלדד, ציפי חוטובלי, שאול מופז, אברהם מיכאלי, נחמן שי, פניה קירשנבאום, אנסטסיה מיכאלי, רונית תירוש, זבולון אורלב, רוני בר-און.

נכחו:

חברי הוועדה:

משה גפני – היו"ר

יעקב אדרי

אורי אורבך

חיים אורון

אלי אפללו

מגלי והבה

אמנון כהן

ראלב מג'אדלה

ציון פיניאן

מירי רגב

כרמל שאמה

מוזמנים:

בועז סופר, סמנכ"ל בכיר, תכנון וכלכלה, רשות המסים בישראל

עו"ד מיכל דויטש-הנר, מנהלת מחלקת חקיקה, רשות המסים בישראל

ערן יעקב, סגן ממונה, מחלקה כלכלית, רשות המסים בישראל

צחי דוד, אגף התקציבים, משרד האוצר

דוד בן שושן, תקצוב ופיתוח, משרד הפנים

עו"ד שלומית ארליך, משרד המשפטים

שמואל סמי בר לב, ראש מועצה מקומית קצרין

אילן ביטון, מרכז המחקר והמידע, הכנסת

ייעוץ משפטי:

שגית אפיק

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

הצעת חוק לתיקון פקודת מס הכנסה (הטבות מס לתושבי ישובים בגולן), התש"ע-2010

הצעתם של חברי הכנסת:

אלי אפללו, רוחמה אברהם בלילא, כרמל שאמה, יריב לוין, מנחם אליעזר מוזס, אברהם דיכטר, ציון פיניאן, דני דנון, רוברט אילטוב, משה (מוץ) מטלון, אורי מקלב,  נסים זאב, גדעון עזרא, מרינה סולודקין, זאב בוים, מיכאל בן-ארי, רחל אדטו, זאב אלקין, אריה ביבי, זאב בילסקי, יוחנן פלסנר, חיים אמסלם, אלכס מילר, אורלי לוי אבקסיס, דוד רותם, ליה שמטוב, חמד עמאר, מירי רגב, אמנון כהן, ישראל חסון, מאיר שטרית, מגלי והבה, חיים כץ, אופיר אקוניס, יעקב אדרי, יואל חסון, יעקב כץ, דוד אזולאי, יצחק וקנין, עתניאל שנלר, שי חרמש, אורי אורבך, אורי אריאל, רוברט טיבייב, אורית זוארץ, יוליה שמאלוב-ברקוביץ, אריה אלדד, ציפי חוטובלי, שאול מופז, אברהם מיכאלי, נחמן שי, פניה קירשנבאום, אנסטסיה מיכאלי, רונית תירוש, זבולון אורלב, רוני בר-און.

היו"ר משה גפני:


אני פותח את ישיבת ועדת הכספים. על סדר היום הצעת חוק לתיקון פקודת מס הכנסה (הטבות מס לתושבי ישובים בגולן), התש"ע-2010.

אלי אפללו:

אייל גבאי לא אמר כאן את עמדתו.

היו"ר משה גפני:


הוא אמר. הוא אמר שאת זה משרד האוצר צריך לומר.


משרד האוצר, אתם תומכים? 

אלי אפללו:

הם תומכים.

היו"ר משה גפני:


משרד האוצר, מה עמדתכם לגבי הצעת החוק של אלי אפללו?

מיכל דויטש-הנר:

הממשלה החליטה לאחר שהוצג בפניה כל הרקע שגם עלה כאן בדיון לגבי ההתנהלות סביב הטבות מס בישובים, לתמוך בקריאה טרומית בלבד בהצעת החוק שמונחת בפניכם, תוך התחייבות המציעים לקדם את המשך הליכי החקיקה בתיאום מלא עם משרד ראש הממשלה, משרד האוצר ומשרד המשפטים. מהטעם שתיאום כאמור לא נעשה, התמיכה שלנו היא בקריאה הטרומית בלבד.

היו"ר משה גפני:


מה צריך לעשות בתיאום הזה?

מיכל דויטש-הנר:

לדבר.

היו"ר משה גפני:


לדבר?

מיכל דויטש-הנר:

כן.

היו"ר משה גפני:


זאת אומרת, אפשר לדבר גם על מזג האוויר?

מיכל דויטש-הנר:

צריך לדבר על הנושאים שבהצעה.

היו"ר משה גפני:


אלי, אתה רוצה לדבר אתם?

מיכל דויטש-הנר:

צריך את משרד ראש הממשלה.

היו"ר משה גפני:


משרד ראש הממשלה נמצא.

אלי אפללו:

שמענו. אנחנו יכולים להגיב, אם מותר לי להגיב.

היו"ר משה גפני:


אתה חייב להגיב ובקצרה.

אלי אפללו:

נכון שהממשלה תמכה בכך שזה יהיה מתואם עם משרד ראש הממשלה ועם הממשלה כולה. אחרי מה שאמר מנכ"ל משרד ראש הממשלה, שהוא תומך בהצעה.

היו"ר משה גפני:


הוא חזר בו.

אלי אפללו:

הוא חזר בו?

היו"ר משה גפני:


הוא חזר בו. הוא אמר את הדברים כאן. אתה לא הקשבת.

אלי אפללו:

מה הוא אמר?

היו"ר משה גפני:


אמר מנכ"ל משרד ראש הממשלה כדלהלן: כאשר אני התייחסתי להצעת החוק, היה אצלי קצת בלבול. אני אומר את תוכן הדברים ולא מילה במילה. הוא אמר שאחרי שהוא בירר, התברר לו מה שאמרה עכשיו מיכל דויטש.  אתה איש שמכבד הסכמים וגם אני משתדל לנהוג כך למרות שבממשלה הזאת לא נוהגים אתי כך.

ראלב מג'אדלה:

אתה צריך להחזיר להם באותו מטבע כי אחרת אתה פרייר. אם אתה תעשה את זה, אנחנו לא נרשה לך.

אלי אפללו:

אתה חדש פה. אתה תלמד.

ראלב מג'אדלה:

אני אומר את זה בגלל שאני חדש. אני לא רוצה שהיושב ראש יצא פרייר. הוא היה אצלי חבר בוועדת הפנים.

היו"ר משה גפני:


נכון. הוא העמיד אותם בשורה.


מדובר בחוק שאין לו משמעות מבחינת הגודל שלו  אלא החוק הוא חוק של שורה אחת. זה חוק שצריך לדבר אתם ולכן אני מציע לקבוע בהחלטת ועדה.

אלי אפללו:

אני רוצה לשמוע את החלטת הוועדה.

היו"ר משה גפני:


החלטת הוועדה היא שאנחנו מבקשים שהמציע או המציעים – אתה המוביל של הנושא הזה – ישבו עם משרד האוצר, עם רשות המסים, עם משרד ראש הממשלה ועם משרד המשפטים. אני מציע לזמן ישיבה כזאת, לקבל החלטה  ולבוא עם התוצאה.


קיבלתי את קריאתו של חבר הכנסת ראלב מג'אדלה. קיבלתי את ההצעה שלו לא להיות פרייר. אנחנו הולכים לחוק הסדרים. אם לא יהיה בקרוב חוק על הטבות המס, אני לא מאיים בשום דבר אבל אני רוצה לדבר אתך.

ראלב מג'אדלה:

תקבע לוח זמנים.

היו"ר משה גפני:


אפשר לומר תוך חודש?

ראלב מג'אדלה:

ודאי. לוח זמנים של חודש ימים.

בועז סופר:


נשמח אם תנחה אותנו.

היו"ר משה גפני:


חודש. 

בועז סופר:


ואם לא?

אלי אפללו:

יש החלטה של בג"ץ.

ראלב מג'אדלה:

אם לא, אנחנו נפעל.

היו"ר משה גפני:


אני מבקש בתוך חודש לסיים את הדיון ולהביא הצעת חוק לגבי מפת הטבות המס. במידה שבתוך חודש לא נקבל, אנחנו נאשר את הצעת החוק של אלי אפללו ואחרים. מאחר שזאת קריאה טרומית, להצעת החוק הזאת אנחנו נוסיף מפת הטבות מס. סמכנו על הממשלה בכמה נושאים והתברר שהממשלה – אין לי טענות כי אני חסיד גדול של הממשלה הזאת – לא מצליחה לגבש עמדה והיא לא מסתדרת עם כמה דברים. אנחנו הוכחנו שנמצאים כאן מכל המפלגות, ולא כמו ממשלה שהיא כוללת רק את אנשי הקואליציה, יש כאן קואליציה ואופוזיציה ואנחנו העברנו כאן חוקים וזה לא רק כאשר יש כאן רק חברי קואליציה. תוך חודש אתם מגיעים אתו לסיכום – טוב. אני לא אהיה פרייר. סיכמתי. אם תוך חודש לא מגיעים לסיכום בגלל סיבות אובייקטיביות שאלי אפללו יאמר שצריכים לקיים עוד דיונים, בסדר, אבל אם אין לנו מפה של הטבות מס, אנחנו נעשה זאת. למה לא? בוא נחזור לימי סלאח שבתי העליזים. אם אין ממשלה שעושה את זה, נעשה את זה אנחנו. 


תוך חודש החוק של אלי אפללו מגיע לכאן.

חיים אורון:

אני רוצה לשכלל את ההצעה שלך. היות שאין סיכוי שהם יביאו הצעה, תציע עכשיו הצעה כאן. אנחנו נציע הצעה.

היו"ר משה גפני:


אלי, חודש.

אלי אפללו:

אני מקבל את ההצעה שתוך חודש יביאו הצעה שכוללת בתוך הטבות המס את רמת הגולן. נביא את זה לכאן. אני חודש שחודש ימים זה מספיק זמן. אני אכן התחייבתי שזה יהיה מתואם אבל אני רוצה שהמתואם הזה, יהיה לו תחום זמן סביר. אני מקבל את החלטת הוועדה.

היו"ר משה גפני:


אני מודיע את החלטת הוועדה ואם מישהו מתנגד, שיאמר. אנחנו מקבלים החלטה שהיות שאתה אמרת שתתאם עם הממשלה, אנחנו מבקשים ממך לתאם את זה בתוך חודש ימים. אנחנו מבקשים שבתוך חודש הממשלה במסגרת החוק הזה – זה כאילו מוציאים חוק מתוך מפה שלמה – תביא מפה של הטבות מס ששר האוצר התחייב עליה כבר בינואר.

מיכל דויטש-הנר:

להביא לממשלה.

היו"ר משה גפני:


להביא לממשלה. כמובן. זאת הרי חקיקה. זה לא כמו מפת אזורי עדיפות. כאן צריך להביא חוק. אם בתוך חודש אין פתרון, אני מבקש ממנהל הוועדה להוציא לשר האוצר את ההחלטה. אם בתוך חודש לא מגיעה איזושהי החלטת ממשלה לגבי המפה של ההטבות במס, אנחנו נעשה את זה כאן ויתחיל כאן קרקס כאשר אחד ימשוך לרמת הגולן, השני ימשוך למודיעין עילית והשלישי ימשוך לישובים הערבים ונאשר את זה.

בועז סופר:


בניגוד למצב שאם תבוא לכאן החלטת ממשלה, לא יהיה כאן קרקס.

היו"ר משה גפני:


תודה רבה. הישיבה נעולה.

הישיבה ננעלה בשעה 10:55

